Diari Oficial de la Generalitat Valenciana


Sumari del DOGV 8656, del 15-10-2019 (2019/9134)

RESOLUCIÓ de 16 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 117/16-AIA Casinos, Villar del Arzobispo i Losa del Obispo.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8656

Data del DOGV
:   15-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9134


Data del document
:   16-09-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Losa del Obispo
    * Villar del Arzobispo
    * Casinos
    * impacte ambiental

RESOLUCIÓ de 16 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 117/16-AIA Casinos, Villar del Arzobispo i Losa del Obispo. [2019/9134]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 117/16-AIA Casinos, Villar del Arzobispo i Losa del Obispo.  
  
«Declaració d'impacte ambiental  
Expedient: 117/6916-MBW.  
Títol: Projecte de construcció de la duplicació de la calçada de l'autovia CV-35 entre els PK 36+800-52+000. Tram: Casinos-Losa del Obispo.  
Òrgan substantiu: Servei Territorial d'Obres Públiques de València. Direcció General d'Obres Públiques, Transport i Mobilitat.  
Localització: Casinos, Villar del Arzobispo i Losa del Obispo.  
  
Descripció del projecte  
L'objecte del projecte és ampliar en una longitud de 15,1 quilòmetres (tram entre els PK 36+800-52+000) la capacitat de la carretera CV-35, que passarà d'una tipologia de carretera convencional a autovia. La duplicació de calçada de l'autovia CV-35 presenta dos subtrams, les actuacions principals dels quals són:  
Subtram variant de Casinos:  
- Duplicació de la calçada, pel costat nord de l'actual carretera CV-35.  
- Suprimir els ramals d'entrada i eixida del marge nord de la calçada existent i adequar les alineacions en planta i alçat dels nous ramals d'entrada i eixida de la nova calçada de la CV-35.  
- Ampliació dels dos passos inferiors existents com a conseqüència de la construcció de la nova calçada.  
- Nou viaducte sobre la rambla d'Artaix, per a la nova calçada d'autovia.  
- Reposar el camí de servei.  
Subtram de Casinos-Losa del Obispo:  
- Duplicació de la calçada, desplaçant la via de servei existent situada en el seu marge nord.  
- Suprimir els ramals d'entrada i eixida del marge nord de la calçada existent i adequar les alineacions en planta i alçat dels nous ramals d'entrada i eixida de la nova calçada de la CV-35.  
- Ampliació dels dos passos inferiors existents com a conseqüència de la construcció de la nova calçada.  
  
Legislació ambiental  
L'avaluació d'impacte ambiental de projectes queda regulada en la Llei 2/1989, de 3 de març de 1989, d'impacte ambiental de la Generalitat Valenciana, els reglaments que la despleguen (Decret 162/1990 i Decret 32/2006, que modifica l'anterior), i la Llei 21/2013, de 9 de desembre, d'avaluació ambiental (d'ara endavant, LAA).  
La legislació ambiental tipifica en els annexos els projectes que han de ser sotmesos a avaluació d'impacte ambiental. Els projectes que han de sotmetre's a avaluació d'impacte ambiental es tipifiquen en els annexos I (avaluació d'impacte ambiental ordinària) i II (avaluació d'impacte ambiental simplificada) de l'LAA i en els annexos I (avaluació d'impacte ambiental ordinària) i II (estimació d'impacte ambiental) del Decret 162/1990, modificat pel Decret 32/2006.  
El grup 6, apartat a de l'annex I de l'LAA inclou «el realineament i/o eixamplament d'una carretera existent de dos carrils o menys amb l'objecte d'aconseguir quatre carrils o més, quan el tram de carretera realineat i/o eixamplat abaste o supere els 10 km en una longitud contínua».  
El procediment d'avaluació d'impacte ambiental ordinària queda regulat en la secció primera, del capítol II del títol II de l'LAA. D'acord amb el que estableix l'article 33.2, amb caràcter previ a l'inici del procediment d'avaluació d'impacte ambiental ordinari, l'òrgan ambiental procedeix, en data 9 de novembre de 2018, a determinar l'abast de l'estudi d'impacte ambiental.  
  
Tramitació administrativa  
En data 4 d'octubre de 2016, el Servei Territorial d'Obres Públiques de València consulta sobre la tramitació ambiental corresponent al Projecte de construcció de la duplicació de la calçada de l'autovia CV-35 entre els PK 36+800-52+000. Tram: Casinos-Losa del Obispo, alhora que en remet una còpia en format paper. Atés que aquesta documentació no tenia el grau de detall adequat per a realitzar un procediment ambiental, el Servei d'Avaluació d'Impacte Ambiental requereix, en data 20 d'octubre, a l'òrgan substantiu la informació necessària. El Servei Territorial d'Obres Públiques remet la documentació requerida en data 28 de març de 2017.  
En data 26 d'abril de 2017, el Servei d'Avaluació d'Impacte Ambiental formula les consultes necessàries a les administracions públiques afectades i al públic interessat. Una vegada rebudes aquestes, l'òrgan ambiental determina i comunica l'abast de l'estudi d'impacte ambiental a l'òrgan substantiu en data 9 de novembre de 2018.  
  
Informació pública i consulta a les administracions públiques afectades i a les persones interessades.  
La Conselleria d'Habitatge, Obres Públiques i Vertebració del Territori va sotmetre el Projecte de construcció i estudi d'impacte ambiental de les obres de duplicació de calçada de l'autovia CV-35 entre els PK 36+800 i 52+00, tram entre Casinos-Losa del Obispo, a informació pública, per mitjà d'un anunci publicat en el Diari Oficial de la Generalitat Valenciana de data 9 de gener de 2019, per un termini de trenta dies hàbils.  
Segons el certificat emés en data 15 de març de 2019, per l'inspector d'explotació de la CV-35, durant la fase d'informació al públic i consulta a les administracions públiques afectades s'han rebut els informes següents: Ajuntament de Casinos, Ajuntament de Losa del Obispo, Ajuntament de Llíria i Secció Forestal de la Direcció Territorial de València. Es dona trasllat dels informes i de la resposta que l'òrgan substantiu emet a aquests. Es remet projecte, datat el març de 2019, que segons el promotor incorpora les modificacions derivades dels informes rebuts.  
Així mateix, amb posterioritat a la sol·licitud de la declaració d'impacte ambiental, es va rebre l'informe del Servei d'Ordenació del Territori, respecte del risc d'inundació.  
Es transcriu a continuació el contingut principal dels informes rebuts.  
  
Informe de l'Ajuntament de Casinos (realitzat el 15.02.2019)  
«Estudi d'inundabilitat de la rambla d'Artaix i els seus afluents en el terme municipal de Casinos.  
Després de la redacció de l'estudi d'inundabilitat de la rambla d'Artaix i els seus afluents en el terme municipal de Casinos, com a part del nou pla general estructural del municipi, i amb el coneixement adquirit de les condicions geomorfològiques de les conques, la seua resposta hidrològica, el règim hidràulic als llits i les afectacions a aquest provocades per les infraestructures que ocupen el terme municipal, el projecte esmentat inclou en els resultats i propostes qüestions que estan en contradicció amb les conclusions de l'estudi d'inundabilitat i que han de ser, almenys, contrastades per a evitar que les noves obres provoquen afectacions majors que les actuals.  
Aquestes qüestions afecten dos àmbits:  
- Estudi hidrològic i hidràulic de la conca principal de la rambla d'Artaix i afectacions per risc d'inundabilitat a l'entorn del pont de l'antiga CV-35 (actual CV-3505).  
- Disseny del drenatge longitudinal i transversal de l'autovia entorn de la conca de la rambla del Roig, entre els PK 39 i 45 d'aquesta autovia.  
[?] Al nostre parer, tant aquesta com la resta de les obres de pas han d'incloure en el disseny dues mesures per a garantir-ne un bon funcionament i evitar danys molt greus als terrenys aigües avall:  
- Disposar aletes obertes en l'extrem d'aigües avall amb solera de formigó o escullera presa amb formigó per a evitar el creixement de vegetació en l'entorn immediat de la boca d'eixida.  
- Disposar elements de dissipació d'energia (com vasos d'escullera deprimits) aigües avall de l'eixida perquè la transmissió de flux es realitze suaument.  
[?] És fonamental un bon manteniment del drenatge longitudinal, sobretot en zones de pendent elevat com és el cas, per tal d'evitar obstacles que alteren el flux supercrític (calats baixos) en què es basen els dissenys adoptats.  
En el projecte es proposa com a mesura correctora, davant de l'increment de cabal que ha d'assumir la cuneta sud entre el PK 41+860 i el PK 41+380 (que es deu únicament als requeriments de càlcul de la nova instrucció 5.2-IC), augmentar la profunditat d'aquesta cuneta fins a 0,80 m; amb un pendent del 4,40 % la capacitat és suficient, però a costa de velocitats pròximes a 7 m/s, per la qual cosa és difícil que, en la configuració actual, l'arqueta d'entrada en el PK 41+380 siga capaç d'absorbir aquest cabal si no s'amplia significativament la seua secció actual. Aquesta incidència suposa els riscos següents:  
- Immediatament aigües avall la secció de la cuneta és triangular, amb menor capacitat, la qual cosa pot provocar el desbordament de fluxos cap a la plataforma de la carretera i, finalment, a la bassa de regulació (supòsit previst en la simulació bidimensional de l'estudi d'inundabilitat) a causa de la falta de cuneta al costat nord de la plataforma actual.  
- Els cabals que es deriven aigües avall per la cuneta, que poden ser importants, no podran ser desviats al nord per la següent obra de pas (ODT 2, un canó d'1,20 m de diàmetre amb una configuració d'entrada molt desfavorable) i continuaran per la vora sud de la plataforma fins a la zona del sifó del Canal Principal del Camp de Túria. En aquesta zona la cuneta desapareix en un tram d'almenys 100 m, la qual cosa pot provocar que aigües carregades de sòlids entren al sifó del Canal i, potencialment, l'obturen, fet que interrompria el subministrament d'aigua de reg a les zones regables de Casinos, Llíria i Bétera.  
Les mesures correctores que cal dissenyar han de tindre com a objectiu la restitució de l'escolament interceptat per la carretera CV-35 al llit de la rambla del Roig, per tal d'evitar el risc que fluxos desbordats assolisquen la bassa de regulació o el mateix canal principal aigües amunt del sifó.  
Aquestes mesures inclourien:  
- Prolongar la cuneta longitudinal sud de l'autovia amb secció en calaix fins a donar-li continuïtat aigües avall del sifó, per tal d'evitar en cas d'obstrucció de l'arqueta en el PK 41+380 tant l'afectació a la bassa com al canal principal del Camp del Túria.  
- Derivar eficaçment els cabals generats en la meitat sud de la conca del Roig fins al llit principal de la rambla en un punt aigües avall de la bassa de regulació (i del pontó de l'antiga CV-35 sobre la rambla del Roig). Les mesures inclourien la modificació de l'arqueta existent en el PK 41+379 per a augmentar la seua capacitat real i la prolongació de la cuneta longitudinal nord (que després de la duplicació estaria situada en la mitjana de l'autovia) amb secció i capacitat suficients per a canalitzar els cabals interceptats fins al llit de la rambla del Roig aigües avall del pontó. La mesura inclouria transformar el tram nord de l'ODT 4 (sota la nova calçada i via de servei, amb vessament cap a la bassa) en un sobreeixidor d'emergència, elevant el seu rasant inferior. Probablement seria necessària una obra de pas addicional entre l'ODT 4 i el sifó.  
  
- Evitar que qualsevol flux que arribe a la boca nord de l'ODT 4 (futura; en el tàlveg cap a la bassa) assolisca tant la bassa com el llit canalitzat de la rambla del Roig de forma concentrada, ja que per a arribar al llit travessa un camí de servei transitat i podria arrossegar vehicles. En cas necessari, es pot resoldre la connexió amb la rambla per mitjà d'una canalització sota el camí de servei».  
  
Informe de l'Ajuntament de Losa del Obispo (realitzat el 19.02.2019).  
«[?] Al·legacions  
Primera. Es considera fonamental finalitzar correctament l'enllaç de l'autovia del Túria amb la carretera CV-35 a Losa del Obispo. [?].  
Segona. És imprescindible per al correcte enllaç de l'autovia del Túria amb la carretera CV-35, l'execució simultània del projecte de construcció de les obres de duplicació de calçada de l'autovia CV-35 entre els PK 36+800 i 52+000 Casinos-Losa del Obispo, amb l'execució del Projecte de condicionament de la CV-35 entre el PK 52,200 i el PK 52,600. [?].  
Tercera. En la finalització de l'autovia del Túria i l'enllaç amb la carretera CV-35, haurien de prolongar-se els dos carrils per sentit, fins a entroncar amb els accessos d'entrada i eixida est a Losa del Obispo, per a eixir directament des de l'autovia a Losa del Obispo, i per a incorporar-se directament des de Losa del Obispo a l'autovia. [?] Així, s'evitarien canvis de carril per a accedir a Losa del Obispo. [?] Amb aquesta solució, s'evita el col·locació de pivots i balises de senyalització i pintar la senyalització horitzontal que poden confondre els conductors i provocar accidents per escomeses [?]».  
  
Informe de l'Ajuntament de Llíria  
Dona trasllat de l'acta del ple de sessió extraordinària de l'Ajuntament, realitzat el 23 de juliol de 2015, en què sol·liciten el compliment del contracte concessional de l'autovia CV-35 i CV-50.  
  
Informe de la Secció Forestal (vies pecuàries) (realitzat l'11.03.2019).  
«[?] En el tram objecte de les obres existeixen tres vies pecuàries afectades [?].  
- PK: 43+400 Cordel del Villar del Arzobispo a Llíria [?] sense la delimitació preceptiva.  
- PK: 46+900 Cañada Real de Aragón o Aragonesa [?] també sense delimitació, encara que el seu domini queda solapat amb l'hidràulic de la rambla de la Aceña.  
- PK 51+550: Cordel de Segorbe o de los Clérigos [?] també sense delimitació, encara que el seu domini queda solapat amb l'hidràulic del barranc del Tarragón.  
[?] Les vies pecuàries el domini de les quals coincideix també amb el domini públic hidràulic i no plantegen, a priori, necessitat de modificació per realització d'obres públiques, al qual al·ludeix [?] l'article 13 de la Llei 3/1995, de vies pecuàries, i de conformitat amb el que preceptua l'article 23.2 de la Llei 3/2014, de la Generalitat.  
[?] la restitució del Cordel de Villar del Arzobispo a Líria en el terme municipal de Casinos per mitjà de la reposició lateral que garanteix la seua continuïtat, hauria de resoldre's definitivament per mitjà de la modificació de traçat que estableix l'article 22 de la norma autonòmica. De manera que, sense perdre la titularitat pública dels terrenys de la Generalitat, la via pecuària es restituïsca pel marge oposat de l'autovia respecte de la seua classificació i que s'instruïsca d'ofici el corresponent expedient per a la seua revisió i permuta demanial.»  
  
Informe de la Direcció Territorial d'Educació, Investigació, Cultura i Esport (realitzat el 20.11.2018).  
«Vist el procediment assenyalat, seguit en aquesta direcció territorial, d'acord amb el que s'estableix en la Llei 4/1998, d'11 de juny, del patrimoni cultural valencià, i en el Decret 107/2017, de 28 de juliol, del Consell, pel qual s'aprova el Reglament de regulació de les actuacions arqueològiques a la Comunitat Valenciana, d'acord amb els següents:  
  
Antecedents de fet  
Primer. Sol·licitud. El present expedient s'inicia per mitjà de sol·licitud d'autorització per a intervenció arqueològica, presentada per David Espeja Alonso (Autovía del Turia, CGV, SA), amb data d'entrada 29 d'octubre de 2018, en relació amb el projecte de construcció de la duplicació de l'autovia CV35 en els termes municipals de Casinos i Losa del Obispo.  
Segon. Informe tècnic. Amb data de 8 de novembre de 2018, la Unitat d'Inspecció del Patrimoni Cultural emet un informe favorable amb proposta d'autorització basant-se en el fet que l'actuació sol·licitada és adequada a les exigències de la Llei 4/1998, del patrimoni cultural valencià, i al Decret 107/2017, de 28 de juliol, del Consell, pel qual s'aprova el Reglament de regulació de les actuacions arqueològiques a la Comunitat Valenciana.  
Fonaments de dret  
Primer. Aquesta direcció territorial és competent per a resoldre el present expedient en virtut del que disposa la Llei 4/1998, d'11 de juny, del patrimoni cultural valencià, i el Decret 107/2017, de 28 de juliol, del Consell, pel qual aprova el Reglament de regulació de les actuacions arqueològiques a la Comunitat Valenciana, d'acord amb el Reglament orgànic i funcional de la Conselleria d'Educació, Investigació, Cultura i Esport, aprovat per Decret 186/2017, de 24 de novembre, del Consell, i altres disposicions d'aplicació general.  
  
Segon. D'acord amb el que preveu l'article 60 de la Llei 4/1998, d'11 de juny, de patrimoni cultural valencià, «tota actuació arqueològica o paleontològica haurà de ser autoritzada expressament». L'actuació proposada en el projecte sotmés a autorització implica una intervenció amb finalitats arqueològiques, per la qual cosa es tracta d'una de les accions previstes en l'article 2 del Decret 107 / 2017, de 28 de juliol, per a les quals es requereix autorització administrativa expressa.  
Tercer. El projecte i la sol·licitud presentats estan motivats per la necessitat de complir amb el que preceptua l'article 62 de la Llei de patrimoni cultural valencià, perquè les obres afecten un àmbit de protecció arqueològica. Del projecte i sol·licitud presentats es desprén que el cost de la intervenció arqueològica serà a càrrec del promotor de les obres.  
S'estima que la intervenció contribueix a l'estudi i coneixement del patrimoni arqueològic valencià i reuneix les condicions tècniques adequades.  
Quart. En virtut del que estableix l'article 64.2 de la Llei 4/1998, els materials obtinguts amb motiu d'actuacions arqueològiques es depositaran en el museu o institució que determine l'Administració, tenint en compte les condicions per a la seua millor conservació, així com la proximitat al lloc de la troballa.  
En conseqüència, en el present supòsit, en el cas que es produïsca l'aparició de materials, es considera convenient que es depositen en el Museu Arqueològic de Llíria, tal com es disposa en el títol II del Decret 107/2017, de 28 de juliol, del Consell.  
Cinqué. D'acord amb l'informe de la Unitat d'Inspecció del Patrimoni, el projecte de seguiment arqueològic presentat compleix amb la normativa de la Llei 4/1998, d'11 de juny, i el Decret 107/2017, de 28 de juliol, esmentat.  
D'acord amb el que s'ha exposat, de conformitat amb l'informe tècnic evacuat i en exercici de les competències que té atribuïdes aquesta direcció territorial, resolc:  
Autoritzar el projecte d'intervenció arqueològica, en relació amb el projecte de construcció de duplicació de la calçada de l'autovia CV35 en els termes municipals de Casinos i Losa del Obispo, a nom de la tècnica arqueòloga Agustina Herreros Hernández, per un període de díhuit mesos i amb els següents:  
Condicionants  
La present resolució d'autorització haurà d'estar en possessió de la persona que dirigeix la intervenció durant el termini en què aquesta s'execute.  
Els informes i memòries es presentaran davant de l'òrgan competent que va autoritzar l'actuació de la intervenció i s'adequaran als requisits mínims establits en la pàgina web de la Direcció General de Cultura i Patrimoni. Es presentaran un exemplar en paper i dos en suport informàtic. La totalitat dels informes i memòries hauran de presentar-se en format PDF publicable, incloent-hi la part gràfica significativa, a més dels formats considerats per la direcció tècnica. Els informes i memòries presentats podran ser publicats per la conselleria competent en matèria de cultura.  
La publicació total o parcial dels informes o memòries, en el cas d'actuacions arqueològiques no finançades per la Generalitat, haurà de ser comunicada a l'òrgan competent en matèria de patrimoni cultural i remetre'n dos exemplars a la Direcció General.  
Els materials obtinguts com a conseqüència de l'actuació autoritzada hauran de depositar-se en el Museu Arqueològic de Llíria.  
D'acord amb la Llei del patrimoni cultural valencià i el Decret 107/2017, de 28 de juliol, del Consell, pel qual s'aprova el Reglament de regulació de les actuacions arqueològiques a la Comunitat Valenciana, la present autorització determina les següents obligacions per a:  
  
- La direcció tècnica de l'actuació arqueològica  
1. Comunicar a aquesta direcció territorial la data d'inici i de final dels treballs. No es podrà executar l'activitat abans d'haver efectuat aquesta comunicació d'inici.  
2. L'aparició de qualsevol troballa singular o que, a criteri del/la tècnic/a arqueòleg/a, haja de ser investigada amb metodologia arqueològica, comportarà la suspensió del moviment de terres en una zona acotada. Es documentaran les restes arqueològiques aparegudes, tant en els talls com en les cotes baixes i, si és necessari, s'ampliarà l'àrea d'intervenció o s'aprofundirà en aquesta, per a poder exhumar i documentar degudament les troballes. Aquestes circumstàncies hauran de ser comunicades de forma immediata a la Unitat d'Inspecció del Patrimoni perquè determine quines actuacions es faran. En aquesta zona no es podrà dur a terme cap treball que afecte el subsòl sense la presència de l'arqueòleg/a autoritzat/a per a efectuar la intervenció.  
3. Elaborar i subscriure l'informe preliminar dels resultats obtinguts, que anirà acompanyat de la documentació gràfica necessària per a poder avaluar l'afectació sobre les restes de naturalesa arqueològica, del llibre de gestió d'actuacions arqueològiques i de la fitxa d'actualització de la Carta Arqueològica de la Comunitat Valenciana. La referència a la ubicació d'un jaciment arqueològic haurà de fer-se en coordenades UTM (Dàtum ETRS89 i Zona 30) i haurà de generar-se un polígon que delimite l'extensió del jaciment. En aquells municipis que compten amb un servei municipal d'arqueologia reconegut, s'haurà de presentar una còpia de l'informe preliminar.  
4. Elaborar i presentar la memòria interpretativa en el termini de 8 mesos des del final de l'actuació arqueològica, document que haurà d'anar acompanyat, si escau, de la corresponent acta de depòsit dels materials obtinguts. Es farà lliurament al museu depositari d'una còpia de la memòria interpretativa de l'actuació arqueològica.  
5. Elaborar la corresponent memòria científica, en el termini màxim de dos anys des de la conclusió de l'actuació arqueològica.  
- Els promotors i sol·licitants de l'actuació arqueològica  
1. Presentar davant de l'òrgan competent en matèria de patrimoni cultural aquells informes i memòries que determina el Reglament de regulació de les actuacions arqueològiques a la Comunitat Valenciana, subscrits per la direcció tècnica.  
2. Comunicar a l'òrgan competent en matèria de patrimoni cultural qualsevol descobriment i incidència que es produïsca com a conseqüència de la realització de l'actuació arqueològica i que no estiguera recollida en el projecte autoritzat o n'impedisca el correcte desenvolupament.  
  
Aquesta resolució no posa fi a la via administrativa, per la qual cosa contra aquesta es pot interposar un recurs d'alçada davant del secretari autonòmic de Cultura i Esport, dins del termini d'un mes comptat a partir de l'endemà de la notificació, segons el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.»  
  
Informe del Servei d'Ordenació del Territori (rebut el 04.07.2019).  
  
«[?] Vist que s'aporta un estudi d'inundabilitat al qual s'ha donat tràmit segons el que determina l'article 13 de la normativa del PATRICOVA, i la Confederació Hidrogràfica del Xúquer ha emés un informe de 28 de març de 2019 sobre les afectacions d'inundabilitat de l'àmbit de la futura autovia (una vegada efectuada la duplicació de la calçada) en relació amb els barrancs i les rambles que la travessen i pel que fa als drenatges longitudinals, en què indica que:  
- L'objecte de l'estudi és identificar i avaluar els paràmetres de la hidrologia de la zona que afectarà la construcció per a situar i dissenyar les obres de drenatge transversal i longitudinal, de manera que s'assegure la no afectació de fluxos i el correcte drenatge de la plataforma.  
- Es descriuen les rambles i barrancs que travessen la carretera i es descriuen les obres de pas existents i les previstes.  
- Es calculen els cabals d'avinguda per als diferents períodes de retorn de les rambles i barrancs que travessen la carretera corresponents a 24 obres de drenatge transversal i es presenten 18 croquis del funcionament del drenatge de la mateixa via.  
- Els càlculs s'han fet seguint la norma 5.2-IC de la instrucció de carreteres, aspecte que es considera que no està ben aplicat, ja que s'ha emprat la taula 2.6 referida a conques menudes (àrees menors de 5 km²).  
  
- Els cabals calculats en l'estudi hidrològic no s'empren per als càlculs hidràulics, llevat del corresponent al «barranc de Las Agrigüelas», amb els quals es calculen l'obra de drenatge ODT 14 per a la qual s'obté una velocitat de pas superior a la considerada com a acceptable en la instrucció referida.  
- Per la resta d'obres longitudinals i transversals s'empren els cabals obtinguts en els diferents períodes de retorn.  
- No se simula el comportament hidràulic dels principals caixers travessats per la carretera del projecte, encara que en la documentació que es va rebre en l'organisme de conca per a l'autorització de les obres es va elaborar un model hidràulic bidimensional (amb Infoworks RS) per a la rambla d'Artaix i un model unidimensional (amb Hec-Ras) per a la rambla de Tarragón.  
- No s'aporta la cartografia de perillositat resultant de l'estudi realitzat, i apareixen velocitats, en les ODT 14 i ODT 06.01, superiors a les indicades en la norma 5.2-IC.  
- Vist que en l'estudi d'inundabilitat presentat cal considerar les qüestions següents:  
· En els punts de drenatge longitudinal es troben justificades les dades i les condicions per a evacuar els cabals trasbalsats sense apreciar-se afectacions sobre el viari existent i el previst ampliar:  
  
Els punts situats als PK 41+860, 43+741 i 43+970 (fluxos de la marge dreta de la rambleta del Roig) presenten una dificultat especial pels encreuaments dels drenatges sota els viaris i les canals longitudinals entre els carrils principals i els de servei, en el quals caldrà tindre una cura especial en el disseny i construcció.  
- En els punts del drenatge transversal dels barrancs i les rambles més significatius que es recullen en l'estudi i l'informe de l'organisme de conca, cal significar el canvi d'ampliació i millora que es preveu al barranc de San Vicente:  
La pèrdua del caixer definit en el tram situat immediatament al N de la CV-35, la complexitat geomorfològica amb diverses zones deprimides que actuen com a canals de drenatge en les avingudes del barranc i la insuficiència del pas existent actualment per als cabals obliga a una solució com la proposada en l'apartat 6 «Anàlisis pormenoritzat de les zones afectades per inundabilitat. 6.6. Barranc de San Vicente». Solució que és imprescindible atesa la situació de l'enllaç viari existent i l'ocupació industrial veïna a aquest.  
- La discrepància substancial dels cabals en la rambla d'Artaix no ha significat l'oposició de l'organisme de conca al manteniment de l'obra de pas en la situació existent en l'actualitat [?].  
- Vist que la documentació de l'estudi d'inundabilitat aporta un «Apèndix 2: Estudi hidràulic d'avingudes. Rambla d'Artaix i rambla de Tarragón» que segons diu la Confederació Hidrogràfica del Xúquer es va tindre en compte en el procés de la sol·licitud dels permisos per a les obres i dels quals no es contradiuen les dades aportades.  
- Vist que, segons la documentació presentada i tramitada com a estudi d'inundabilitat, es compliria la normativa del PATRICOVA, tal com s'arreplega en el capítol dedicat a l'adequació de les infraestructures en zones inundables.  
- Vist que, en la documentació inicial, s'aportaven les dades de la intensitat mitjana diària del trànsit, en què s'indica que és superior a 2.000 vehicles/dia, per la qual cosa s'han de complir les determinacions de l'article 21.3.a de la normativa del PATRICOVA. En aplicació d'aquest precepte, els drenatges de la carretera estan dimensionats per al període de retorn de 500 anys i la plataforma de la infraestructura no queda exposada a les afectacions d'inundabilitat corresponents al susdit període.  
- Vist que de la documentació tramitada es dedueix que no hi ha canvis substancials en la cartografia d'inundabilitat per la qual cosa es considera de no aplicació l'article 13.1 de la normativa esmentada.  
  
Consideracions finals  
- Atesa la complexitat de l'obra prevista en diversos punts on existeixen passos per als fluxos longitudinals i transversals i pel fet de tractar-se d'una infraestructura sotmesa a una gestió concessional, es considera imprescindible que el departament de l'administració competent i responsable del projecte d'execució, haurà de vigilar l'execució i demanar informe, si escau, al Servei d'Ordenació del Territori perquè comprove i avalue les condicions fixades en aquest informe. Així mateix, haurà de comprovar el correcte dimensionat i execució de les dites infraestructures de drenatge per a no afectar tercers aliens a l'àmbit de l'actuació, sense perjuí de les autoritzacions pertinents que s'hauran d'obtindre de l'organisme de conca.  
Conclusió  
Per tot el que s'ha exposat, s'informa de forma favorable l'estudi d'inundabilitat del projecte de duplicació de calçada de l'autovia CV-35 entre Casinos i Losa del Obispo», segons les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.»  
  
Consideracions ambientals  
Aquesta declaració d'impacte ambiental es formula respecte de l'última documentació tècnica aportada per l'òrgan substantiu de data 5 d'abril de 2019.  
Les obres a projectar corresponents a aquest projecte tenen l'inici en el PK 36+800 i la fi en el PK 52+000, de la CV-25, que afecten els termes municipals de Casinos, Villar del Arzobispo i Losa del Obispo. Les principals actuacions previstes són les següents:  
- Duplicació de la calçada, pel costat nord de l'actual carretera CV-35, utilitzant el vial actual com a calçada sentit València de la futura autovia.  
- La plataforma actual es va executar en fase 1 en previsió de la duplicació d'aquesta: té una amplària total de 10,5 m, configurada amb dos carrils de 3,5 m i vorals simètrics d'1,75 m. Es preveu per a aquesta plataforma l'esborrament de les marques viàries actuals i el repintat d'aquestes amb secció d'autovia: dos carrils de 3,5 m, voral exterior de 2,5 m i voral interior d'1 m.  
- Adequació de les alineacions en planta i alçat dels ramals d'accés a la nova calçada de la CV-35, intentant complir amb la norma de traçat vigent.  
- Adequació dels carrils de canvi de velocitat de la futura calçada sentit València a la velocitat del tronc. En particular, es prolonga el carril de desacceleració de l'enllaç Casinos Est, i els dos carrils de canvi de velocitat de l'enllaç amb la carretera CV-395.  
- Reposició del traçat de l'antiga CV-35 com a camí de servei.  
  
- Construcció del pont sobre la rambla d'Artaix i d'una obra de pas sobre la rambla de Tarragón.  
- Prolongació dels passos inferiors i obres de drenatge transversal existents, com a conseqüència de la construcció de la nova calçada d'autovia.  
- Execució de dues noves obres de drenatge transversal (ODT 06.01 i ODT 11.04), que travessen tant la plataforma i el camí de servei nous com la plataforma i el camí de servei existents, en compliment de la normativa del PATRICOVA.  
- Reposició de carril bici en aquells trams on es veja afectat per les obres.  
- Reposició dels serveis afectats.  
Per a l'esplanada se'n va adoptar una tipus E3 i per al ferm es va proposar la secció 032, d'acord amb la Norma 6.1-IC, seccions de ferm (Ordre FOM/3460/2003).  
Es projecta un pont a base de bigues prefabricades tipus artesa, de tres obertures sobre la rambla d'Artaix, PK 1+700. Sobre la base de la geometria imposada per a la plataforma projectada per a l'ampliació de l'autovia, s'observa la necessitat d'incrementar la longitud de determinats marcs existents i obres de drenatge. En concret, són els passos inferiors corresponents a l'enllaç de Pedralba (PK 2+254) i Cerveret (PK 2+812).  
La rambla Castellarda, PK 10+000, se salva amb 4 marcs de 5 x 5 m.  
D'altra banda, sobre la rambla del Tarragón es preveu la construcció d'un nou marc de dimensions interiors 10x8.1 m², i lloses superior i inferior de 70 cm.  
Addicionalment, es projecta l'ampliació de l'ODT-14 per mitjà de bigues prefabricades en T invertida recolzades sobre sabates. Es projecten per a l'enllaç de Casinos Est tres murs de formigó armat, dos en sentit Ademuz, carril d'acceleració i desacceleració respectivament, i un per al carril de desacceleració sentit València.  
El projecte que s'estudia té les següents afectacions sobre les vies pecuàries:  
1. Travessa el Cordel del Villar del Arzobispo a Llíria i el vial de servei de l'autovia discorre més de 500 metres sobre els terrenys de la via pecuària.  
2. Travessa la Cañada Real de Aragón o Aragonesa en la zona de la rambla de la Seña.  
3. Travessa el Cordel de Segorbe o de los Clérigos en la zona de la rambla de Tarragón.  
La via pecuària Cordel del Villar del Arzobispo a Llíria va quedar reposada durant les obres de la fase 1, per mitjà de la construcció d'un pas superior al PK 4+200. Queda pendent la revisió de la seua classificació, que s'instruirà d'ofici, segons consta en l'informe emés pel Servei Territorial de Medi Ambient.  
L'àmbit d'actuació es troba afectat parcialment per inundabilitat segons la normativa del Pla d'acció territorial de caràcter sectorial sobre prevenció del risc d'inundació a la Comunitat Valenciana. El Servei d'Ordenació del Territori emet informe favorable de l'estudi d'inundabilitat del projecte, encara que atesa la complexitat de les obres previstes en diversos punts on hi ha passos per als fluxos longitudinals i transversals, i pel fet que es tracta d'una concessió, s'estableix la necessitat que l'òrgan substantiu vigile l'execució i demane informe, si és necessari, al Servei d'Ordenació del Territori perquè comprove i avalue el contingut establit en l'informe i estudi, i el correcte dimensionament i execució de les infraestructures de drenatge.  
  
Es realitzarà un jalonament temporal de tota la traça i de les zones annexes que s'ocuparan, amb la finalitat que no s'afecte més superfície de l'estrictament necessària i que el tràfec de personal i maquinària s'ajuste a l'interior de la franja delimitada.  
Com a vies d'accés, s'aprofitaran els camins existents per a l'accés a l'obra. S'utilitzarà prioritàriament la zona d'ocupació de la traça. No obstant això, l'estudi d'impacte ambiental preveu que es prohibirà l'obertura de noves vies, llevat que la direcció d'obra ho permeta per circumstàncies excepcionals. En aquest cas serà necessari una resolució complementària a la declaració d'impacte ambiental, per la qual cosa l'òrgan substantiu donarà trasllat a l'òrgan ambiental de la modificació necessària, així com de les circumstàncies excepcionals que les motiven.  
Per a la prevenció de la contaminació dels sòls per residus líquids o sòlids procedents de l'obra, es prendran les mesures següents:  
  
- Als parcs de maquinària i a les zones d'instal·lacions s'habilitaran punts de recollida d'olis i altres possibles contaminants.  
  
- A les casetes per a operaris s'habilitarà un sistema de tractament d'aigües sanitàries.  
- Les àrees d'emmagatzematge de materials maquinària o qualsevol tipus de substància susceptible de contaminar el sòl hauran d'estar impermeabilitzades i disposar d'un sistema de recollida d'aigües que permeta la seua recollida per al seu posterior tractament.  
- Com a mesures preventives per a evitar vessaments de combustible o olis, es realitzaran labors periòdiques de manteniment de la maquinària d'obra.  
- Evitar la realització de les operacions de neteja i manteniment de vehicles i maquinària en l'obra.  
A més, per a protegir el sistema hidrològic, s'ha previst:  
- Qualsevol tipus de substància susceptible de contaminar el medi hídric, serà emmagatzemada en àrees impermeabilitzades i en les que es recullen les aigües, per al seu tractament posterior.  
- Durant la fase d'obres, les instal·lacions auxiliars destinades a parc de maquinària, campament, oficines, i si escau, producció (trituració, àrids, formigonada, etc.) hauran de comptar amb un disseny adequat de les seues plataformes i contorns que permeten la contenció i canalització de l'escolament de pluja, els arrossegaments d'aquesta i les possibles fuites o vessaments.  
- El recinte de les instal·lacions auxiliars destinat a parc de maquinària estarà dotat d'un sistema doble de cunetes perimetrals, impermeabilització del terreny i una bassa decantadora i de separació de greixos i olis.  
- En el cas que en el parc d'instal·lacions auxiliars es disposen plantes de preparació d'asfalt, formigó etc., l'emplaçament on es duguen a terme aquestes operacions haurà de ser condicionat per a garantir-ne l'estanquitat i el tractament dels efluents que genere, així com de les aigües d'escolament d'aquest. Es disposarà d'una bassa per a la neteja de les cubes.  
Es prendran les següents mesures de protecció per a la vegetació de ribera dels llits travessats:  
- Trasplantació d'aquells peus que puguen veure's afectats.  
- Poda de branques que siguen especialment susceptibles a les obres per risc a patir afectacions majors a causa del tràfec de maquinària o per l'execució de les tasques habituals d'obra. Aquestes activitats es realitzaran de forma puntual, per a evitar danys majors a l'arbratge i es duran a terme preferiblement en els mesos d'hivern (inactivitat vegetal) i per personal especialitzat en aquestes tasques.  
- Durant l'execució de les obres es duran a terme labors d'inspecció per a vigilar l'estat de la vegetació, i es podaran les parts de les copes afectades i es retiraran les branques mortes. En cap cas es faran podes que impliquen el tercejat o desmotxat complet de l'estructura de l'arbre.  
  
- Com a mesura preventiva i per a evitar així podes de sanejament posteriors, es lligaran les branques amb tensors per a dirigir-les cap amunt, protegint prèviament els lligams.  
Específicament, es prendran les següents mesures preventives i correctores respecte a la fauna:  
- S'haurà de minimitzar l'ocupació d'àrees que no siguen necessàries per a les obres.  
- S'efectuarà un recorregut a peu, previ al desbrossament, per a la localització de nius i caus.  
- El desbrossament es farà de forma gradual, per a afavorir la fugida dels animals cap a altres zones no ocupades per l'obra.  
- Durant el desbrossament es posarà especial cura amb la possible existència de nius.  
- S'haurà de detallar les zones destinades a elements i instal·lacions auxiliars de l'obra.  
- Es tindran en compte els drenatges col·locats en les zones coincidents amb zones de tàlveg, ja que representen un bon pas per a la fauna i es condicionaran per mitjà de revegetació.  
- Es restringiran les activitats de l'obra en els períodes de reproducció i nidificació de les espècies, per tal de minimitzar en la mesura que siga possible la producció d'emissions sonores.  
- En zones amb ambients naturals ben conservats, es minimitzarà la utilització de fonts de llum artificial i els treballs nocturns, en el cas que siga necessari realitzar-los.  
- Es disposarà d'un tancament continu a banda i banda de la via i en tota la seua longitud. Això provoca un reforçament de l'efecte barrera que per si mateix implica la nova via, però aquest efecte de tall es minimitza per mitjà dels passos dissenyats per a la fauna, que haurà de deixar fora les entrades i eixides de les obres de drenatge, com a àrees d'encreuament de fauna. L'altura òptima del clos estaria entre 1,70 i 2 m (1,40 m mínim). Aquesta altura s'ha de mesurar a 50 cm de la mateixa tanca des del costat amb pendent màxim, en previsió de salts des de punts favorables. En els enllaços amb altres carreteres, i per raons de seguretat viària, es recomana la prolongació de les tanques fins a una distància de 400 metres de la intersecció per la carretera de menor importància. La distància entre pals recomanada no ha de ser major de 5 m, amb un òptim de 3 m, per a reduir el risc que un animal de grandària mitjana a gran puga alçar la part inferior del clos i traspassar-lo.  
  
Els resultats de l'estudi acústic indiquen que se superen els objectius de qualitat acústica en 11 edificacions per a l'any de posada en servei (2020) i per a l'any 2041, dues noves edificacions. L'estudi acústic no hi estableix cap mesura correctora, per considerar que en la major part es tracta de cases de camp de conservació deficient. No obstant això, s'ha projectat un ferm fonoabsorbent. Quan es pose en servei, es comprovarà el nivell sonor transmés a l'entorn. En cas que se superen en més de 10 dB(A) els objectius de qualitat es revisaran i es modificaran les mesures correctores per a evitar-ho.  
En fase d'explotació, es realitzaran mesuraments acústics previs a l'ampliació de la via en les edificacions identificades en aquest estudi. Si després de l'ampliació i posada en explotació de la infraestructura, es detecta la necessitat en un habitatge concret, de la implantació d'una mesura correctora després de la realització dels mesuraments sonors respecte a les realitzades prèvies a l'ampliació de la via, s'instal·larà una barrera acústica.  
Es jalonaran aquells jaciments que puguen veure's afectats per les obres, per tal de prohibir l'acumulació de materials d'obra en el seu interior. Es farà un seguiment arqueològic de les obres. No obstant això, si durant l'execució de les obres es troben restes arqueològiques, es paralitzaran aquestes i la troballa es comunicarà immediatament a la Conselleria d'Educació, Investigació, Cultura i Esport, que adoptarà les mesures necessàries per a la seua protecció i conservació.  
Per a la restauració del medi natural es duran a terme les accions següents:  
- Retirada, apilament, manteniment i reposició de terra vegetal.  
- Hidrosembra. S'utilitzarà hidrosembra amb mulch de fibra curta, amb llavors de gramínies i lleguminoses, amb la següent composició, de manera orientativa:  
70 % de gramínies: Agropyron sp, Lolium sp, Dactilo sp, Festuca sp, Orizopsis sp.  
30 % de lleguminoses: Coronella sp, Medicago sp.  
- Plantacions: en els espais interiors dels enllaços i mitjanes, utilitzant espècies arbòries i arbustives per mitjà de l'obertura de clots plantació dels exemplars i rebliment del buit. Les plantes procediran de vivers que siguen capaços de ser productors de les quantitats necessàries i que estiguen inscrits en el registre oficial corresponent. Els exemplars estaran ben formats i desenvolupats. S'ofereix un llistat orientatiu de les espècies que cal utilitzar, les quals poden ser substituïdes per altres de similar port i característiques:  
Pinus halepensis (pi blanc), Celtis australis, Olea europaea, Rhamnus lycioides, Lavandula latifolia, Spartium junceum, Rosmarinus officinalis, Santolina chamaecyparissus, Nerium oleander, Helichrysum stoechas, Smilax aspera, Rossa peregrina.  
Per a la revegetació dels talussos, s'utilitzarà hidrosembra en el 100 % de la superfície de talús de terraplé i en els talussos de desmunt que siga viable.  
- Mitjanes: es procedirà a la plantació d'exemplars de Nerium oleander, disposats linealment.  
- Espais interiors dels enllaços: es realitzaran plantacions d'arbustives, que ocuparan al voltant del 50 % de la superfície i es col·locaran de forma aleatòria, utilitzant les espècies següents: Lavandula latifolia, Nerium oleander, Rhamnus lycioides, Rosmarinus officinalis i Santonina chamaecyparissus. Es crearan xicotetes agrupacions de Pinus halepensis, Celtis australis i Olea europaea en un 50 % de la superfície.  
  
- Reg: el reg no serà inferior a uns 4 l/m² en plantacions.  
L'estudi d'impacte ambiental inclou un programa de vigilància ambiental, la responsabilitat del qual recau sobre la direcció ambiental d'obra.  
Pel que fa al seguiment ambiental, el programa estableix la redacció dels informes següents:  
- Abans de l'inici de les obres, s'elaborarà un informe tècnic inicial de vigilància ambiental d'obra per a avaluar la situació mediambiental de partida.  
- Al llarg de les obres s'emetrà un informe mensual de vigilància ambiental de les variables biòtiques, abiòtiques i arqueològiques, com a resultat dels controls que s'han dut a terme.  
- En acabar les obres s'emetrà un informe final relatiu a les mesures realment executades durant les obres.  
- Sempre que es detecte qualsevol afectació al medi no prevista, de caràcter negatiu, i que requerisca una actuació per a ser evitada o corregida, s'emetrà un informe especial amb caràcter urgent amb aportació de tota la informació necessària per a actuar en conseqüència. Així mateix, podran emetre's informes especials quan qualsevol aspecte de l'obra genere impactes superiors als previstos o siguen inadmissibles.  
L'estudi d'impacte ambiental indica que hauran de remetre's a l'òrgan ambiental. No obstant això, segons la legislació d'impacte ambiental, el seguiment ambiental és competència de l'òrgan substantiu, encara que l'òrgan ambiental podrà fer comprovacions i demanar informació, per a verificar el compliment del condicionat de la declaració d'impacte ambiental.  
L'informe de seguiment ha d'incloure un llistat de comprovació de les mesures previstes en el programa de vigilància ambiental. El programa de vigilància ambiental i el llistat de comprovació es faran públics en la seu electrònica de l'òrgan substantiu i, prèviament, es comunicarà a l'òrgan ambiental la seua publicació en la seu electrònica.  
Aquests informes inclouran el control durant la fase de construcció i d'explotació de l'obra. Els indicadors que es controlaran són: instal·lacions auxiliars i control de moviment de maquinària, localització i control de zones d'instal·lacions auxiliars i parc de maquinària, ubicació i explotació de préstecs, abocadors i apilaments, control del moviment de maquinària, control de l'emissió de pols i partícules, control dels nivells d'emissió de la maquinària, control dels nivells acústics de la maquinària i de les obres, qualitat de les aigües superficials, de les obres de drenatge i canalització, riscos d'inundació, seguiment dels dispositius de decantació, seguiment de les afectacions a aqüífers i àrees de recàrrega, control de l'alteració i compactació de sòls, vigilància de l'erosió de sòls i talussos, vigilància de les mesures de protecció de zones de singularitat vegetal, revisió del projecte de revegetació, control de la retirada i apilament de terra vegetal, control de l'afectació a la fauna, control de l'eliminació directa d'individus, seguiment de les comunitats faunístiques, vigilància del manteniment de la permeabilitat territorial, seguiment de la reposició de serveis afectats, control de la protecció del patrimoni cultural, nivells sonors, seguiment de la vegetació, control de l'extensió de terra vegetal, seguiment de l'efectivitat de les mesures de restauració de la vegetació, control d'hidrosembres, control de plantacions i seguiment de la permeabilitat de la carretera.  
  
  
  
Consideracions jurídiques  
1. El projecte examinat constitueix un dels supòsits fàctics en què és preceptiva la declaració d'impacte ambiental ordinària, prèvia a la resolució administrativa que s'adopte per a l'aprovació definitiva d'aquell, segons es desprén de l'article 41.2 de la Llei 21/2013, de 9 de desembre, d'avaluació ambiental.  
2. En l'expedient s'han observat els tràmits previstos en la secció 1a del capítol II de la Llei 21/2013, de 9 de desembre, d'avaluació ambiental i en les altres disposicions que hi són d'aplicació.  
3. L'article 127 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, integra la Direcció General de Medi Natural i Avaluació Ambiental en la Conselleria d'Agricultura, Desenvolupament Rural, Emergència Climàtica i Transició Ecològica.  
  
Declaració d'impacte ambiental  
  
Primer  
Estimar acceptable, a efectes ambientals i sense perjudici de l'obtenció prèvia de les autoritzacions sectorials aplicables, el Projecte de construcció de la duplicació de la calçada de l'autovia CV-35 entre els PK 36+800-52+000. Tram: Casinos-Losa del Obispo, l'òrgan substantiu del qual és la Direcció General d'Obres Públiques, Transport i Mobilitat, sempre que es desenvolupe d'acord amb el que s'estableix en l'estudi d'impacte ambiental i en el projecte tècnic rebuts en data 5 d'abril de 2019, així com en els condicionants que es relacionen a continuació.  
  
  
Segon  
El projecte i la proposta de mesures correctores i protectores hauran de completar-se amb les mesures següents, detallades en l'apartat de consideracions ambientals de la part expositiva d'aquesta resolució:  
  
- L'òrgan substantiu vigilarà l'execució de les obres previstes per als diferents drenatges longitudinals i transversals, així com el correcte dimensionament i execució d'aquestes infraestructures, i sol·licitarà, si escau, un informe al Servei d'Ordenació del Territori perquè comprove i avalue el compliment del que s'estableix en el seu informe.  
  
- El seguiment arqueològic es farà en totes aquelles accions del projecte que comporten afectació al subsòl, d'acord amb el que es preveu en la memòria arqueològica i en l'informe emés per l'òrgan competent el 20 de novembre de 2018.  
- El seguiment ambiental és competència de l'òrgan substantiu, encara que l'òrgan ambiental podrà realitzar comprovacions i demanar informació per a verificar el compliment del condicionat de la declaració d'impacte ambiental.  
- L'informe de seguiment inclourà un llistat de comprovació de les mesures previstes en el programa de vigilància ambiental. El programa de vigilància ambiental i el llistat de comprovació es faran públics en la seu electrònica de l'òrgan substantiu i, prèviament, es comunicarà a l'òrgan ambiental la publicació en la seu electrònica.  
  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets i interessos estimen pertinents.  
  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
  
València, 19 d'agost de 2019.- El director general de Medi Natural i d'Avaluació Ambiental (p. d., R 09.08.2019, del director general de Qualitat i Educació Ambiental; DOGV 8614, 16.08.2019): Fran Quesada Ferre.  
  
València, 16 de setembre de 2019.- El director general de Medi Natural i d'Avaluació Ambiental (p. d., R 09.08.2019, del director general de Qualitat i Educació Ambiental; DOGV 8614, 16.08.2019): Francisco Javier Quesada Ferre.